Шампионката ни по борба Биляна Дудова е изписана от болницата - По света и у нас - БНТ Новини
Биляна Дудова е изписана в отлично състояние. Спортистката беше приета с порезна рана в лява предмишница, без засягане на съдово-нервен сноп или на магистрални кръвоносни съдове. Това обясни на брифинг пред журналисти, доц. Антоний Филипов, началник на Клиниката по обща и ендоскопска хирургия.
Самата рана е била с давност 15 часа. Вчера пациентката е била превързана отново, а днес, преди обяд, беше изписана от болницата в отлично състояние. При изписването Биляна Дудова е била напълно спокойна и си е тръгнала от лечебното заведение на собствен ход, поясни доц. Филипов.
„Към днешна дата няма никаква опасност за живота на пациентката, не е засегната инервацията, мускулатурата или каквото и да е от двигателната активност на лявата й ръка“, допълни той.
На 21 май, между 20:00 и 21:00 часа в УМБАЛ „Св. Иван Рилски“ беше докарана 21-годишната трикратна европейска шампионка по борба Биляна Дудова.
#Биляна Дудова